b'\n_START_ARTICLE_\nAnt\xc3\xb3nia Sz\xc3\xb6gy\xc3\xa9ny-Bohus\n_START_PARAGRAPH_\nAnt\xc3\xb3nia Sz\xc3\xb6gy\xc3\xa9ny-Bohus (n. 6 septembrie 1803, Pesta, d. 5 ianuarie 1890, \xc8\x98iria) a fost o aristocrat\xc4\x83 maghiar\xc4\x83, so\xc8\x9bia baronului J\xc3\xa1nos Bohus, care s-a remarcat pentru actele sale caritabile. A fost \xc3\xaentemeietoarea primelor gr\xc4\x83dini\xc8\x9be \xc3\xaen zona Aradului, promotoare a mi\xc8\x99c\xc4\x83rii feministe, ini\xc8\x9biatoare a mai multor ac\xc8\x9biuni caritabile pentru cei s\xc4\x83raci.\n_START_SECTION_\nBiografie\n_START_PARAGRAPH_\nAnt\xc3\xb3nia Sz\xc3\xb6gy\xc3\xa9ny s-a n\xc4\x83scut la Pesta, \xc3\xaentr-o familie din sferele \xc3\xaenalte ale nobilimii maghiare, tat\xc4\x83l s\xc4\x83u, Zsigmond Sz\xc3\xb6gy\xc3\xa9ny, a fost ofi\xc8\x9ber, apoi procuror regal, iar \xc3\xaen cele din urm\xc4\x83 cancelar adjunct, iar mama sa, Juli\xc3\xa1na P\xc3\xa1szthory, a fost o mare iubitoare de literatur\xc4\x83. T\xc3\xa2n\xc4\x83ra Ant\xc3\xb3nia a studiat la Universitatea din Pesta, apoi la cea din Viena, unde a urmat Facultatea de Filosofie. S-a eviden\xc8\x9biat prin u\xc8\x99urin\xc8\x9ba \xc3\xaen \xc3\xaenv\xc4\x83\xc8\x9barea limbilor str\xc4\x83ine, astfel la terminarea studiilor vorbea, cursiv, cinci limbi str\xc4\x83ine - englez\xc4\x83, francez\xc4\x83, german\xc4\x83, italian\xc4\x83 \xc8\x99i latin\xc4\x83._NEWLINE_\xc3\x8en septembrie 1823 s-a c\xc4\x83s\xc4\x83torit cu J\xc3\xa1nos Bohus, un slovac maghiarizat, mare mo\xc8\x99ier \xc3\xaen p\xc4\x83r\xc8\x9bile Aradului, iar dup\xc4\x83 c\xc4\x83s\xc4\x83torie se mut\xc4\x83 cu so\xc8\x9bul ei la \xc8\x98iria, \xc3\xaen jude\xc8\x9bul Arad._NEWLINE_\xc3\x8en jurul anului 1840, cu sprijinul contesei Tereza Brunswick, \xc3\xaenfiin\xc8\x9beaz\xc4\x83 la Arad, Asocia\xc8\x9bia Femeilor Nobile \xc8\x99i deschide primele gr\xc4\x83dini\xc8\x9be la Arad \xc8\x99i \xc8\x98iria._NEWLINE_\xc3\x8en anul 1844 a finan\xc8\x9bat tip\xc4\x83rirea unui album Aradi V\xc3\xa9szlapok, iar cu banii ob\xc8\x9binu\xc8\x9bi din comercializarea acestuia a sprijinit sinistra\xc8\x9bii \xc3\xaen urma inunda\xc8\x9biilor din acela\xc8\x99i an._NEWLINE_\xc3\x8en timpul revolu\xc8\x9biei din 1848-1849 a transformat un imobil din fa\xc8\x9ba castelului de la \xc8\x98iria, \xc3\xaen spa\xc8\x9biul \xc3\xaen care func\xc8\x9bionaser\xc4\x83 p\xc3\xa2n\xc4\x83 atunci o cantin\xc4\x83 a s\xc4\x83racilor \xc8\x99i o cre\xc8\x99\xc4\x83, \xc3\xaen spital pentru \xc3\xaengrijirea r\xc4\x83ni\xc8\x9bilor, unde a adus \xc3\xaen jur de o sut\xc4\x83 de paturi. Iar mai t\xc3\xa2rziu a adunat fonduri, alimente, haine pentru ajutorarea de\xc8\x9binu\xc8\x9bilor maghiari, \xc3\xaen ciuda avertismentelor \xc8\x99i amenin\xc8\x9b\xc4\x83rilor din partea autorit\xc4\x83\xc8\x9bilor._NEWLINE_A \xc3\xaenfiin\xc8\x9bat Funda\xc8\x9bia pentru \xc3\xaemp\xc4\x83r\xc8\x9birea p\xc3\xa2inii pentru a-i ajuta pe cei afecta\xc8\x9bi de seceta anului 1863. La Arad a \xc3\xaenfiin\xc8\x9bat \xc8\x99coala pentru copii f\xc4\x83r\xc4\x83 vedere \xc8\x99i a finan\xc8\x9bat spitalul pentru copii din Pesta._NEWLINE_Ant\xc3\xb3nia Sz\xc3\xb6gy\xc3\xa9ny-Bohus s-a stins din via\xc8\x9b\xc4\x83 la 5 ianuarie 1890, iar o parte din averea sa a l\xc4\x83sat-o pentru finan\xc8\x9barea Asocia\xc8\x9biei Femeilor din Budapesta, Spitalul de copii din Budapesta, Refugiul din Budapesta, Orfelinatul Gospodinelor Maghiare, Orfelinatul din Arad, Casa Dragostei \xc8\x99i gr\xc4\x83dini\xc8\x9bele din \xc8\x98iria \xc8\x99i Gal\xc8\x99a.'